המחלקה לסיעוד נפתחה בשנת 1978 כתוכנית דיפלומה בת 3 שנים שהקנתה תעודת אחות מוסמכת (RN). בשנת 1982 היא הפכה לתוכנית בת 4 שנים המעניקה תואר ראשון בסיעוד (BN).בשנת 1996 נפתחה במחלקה לסיעוד תוכנית לתואר שני בסיעוד (MN) וכיום לומדים במסגרתה דוקטורנטים שמונחים על ידי חברי סגל המחלקה.

האסטרטגיה הנוכחית של המחלקה לסיעוד והחזון המעודכן, התגבשו במהלך תהליכים אסטרטגיים אשר התרחשו בפקולטה למדעי הבריאות בשנים האחרונות. שאיפתנו להיות כוח חיובי משמעותי המשפיע על בריאות אוכלוסיית הנגב על ידי הכשרת אחים ואחיות אקדמיים מצוינים; לראות את בוגרינו ממלאים תפקידים בכירים במערכת הבריאות בישראל; ובאמצעות מדע ומחקר ליצור ידע משמעותי התורם למדע הסיעוד. הערכים המנחים אותנו בגיבוש הזהות הפרופסיונלית של בוגרינו הינם יושרה, צדק חברתי, אינטגרציה, חמלה ופתיחות לשינוי.

החזון הפרטני לכל אחת מהתוכניות הינו:

החזון של תוכנית BN: חתירה למצוינות. חיזוק הקשר בין המחקר להכשרה הקלינית. בוגרי התוכנית יתמקדו בטיפול בפרט ומשפחתו לאורך כל מחזור החיים על פני רצף הבריאות והחולי. יעניקו טיפול כוללני בבעיות וסוגיות בריאותיות בחברה רב-תרבותית, תוך שילוב למידה, מחקר וחינוך האוכלוסייה. הבוגרים יהיו בעלי יכולות קליניות ברמה גבוהה (מדעית וחברתית) המבוססת על חשיבה ביקורתית בתהליך קבלת ההחלטות, יפתחו יכולות הדרכה ולמידה, יובילו וינהיגו.

החזון של תוכנית MN: לקדם מצוינות במחקר, סקרנות אינטלקטואלית וחדשנות, שיתוף פעולה עם עמיתים בפקולטה למדעי הבריאות, באוניברסיטה ומחוצה לה.

הבוגרים ימשיכו לתרום ולהוביל בתחומים הקליניים, הניהוליים והמחקריים.